
[bookmark: _Hlk75431152]A tartós, új Apollo Altrust Winter kisteherautó-gumiabroncs
„A” minősítést ért el a nedves tapadás terén

· A fejlett, változó osztású futófelület-kialakítás kiváló tapadást biztosít téli körülmények között
· Az optimalizált gumikeverék, a megerősített vállmerevítők és a 3D-s lamellák egyenletes talajérintkezést biztosítanak, és hozzájárulnak az abroncs élettartamának maximalizálásához 
· „B” minősítés a külső gördülési zaj tekintetében
· Júliustól 15 méretben rendelhető


Az Apollo Tyres Ltd bemutatja a vadonatúj Apollo Altrust Winter kisteherautó-gumiabroncsot, amely hosszú élettartamot, valamint kiváló havas és nedves útfelületi teljesítményt kínál a járművezetők és a flottakezelők számára. A 2026 júliusától Európában elérhető Apollo Altrust Winter teljessé teszi az Altrust termékcsaládot. Az új típus a népszerű Altrust+ nyári, valamint Altrust All-Season négy évszakos abroncs 
mellé érkezik.

Az Európában tervezett és fejlesztett új Apollo Altrust Winter nedves tapadás tekintetében „A”, zajszint tekintetében pedig „B” minősítést kapott, 72 dB-es értékkel. A gumiabroncs 15 méretben, 15–17 colos keréktárcsákhoz érhető el, így a kisteherautók és könnyű haszongépjárművek széles körével kompatibilis, többek között a legújabb Ford Transit, Mercedes Sprinter és IVECO Daily modellekkel is. 

Számos fejlett megoldás gondoskodik a kiváló tapadásról és irányíthatóságról havas, jeges és nedves útviszonyok között. A futófelület például fejlett, változó osztású kialakítást kapott: a futófelületi blokkok méretét és elhelyezését kifejezetten az egész éves használhatóság támogatására optimalizálták, míg a futófelületi blokkokban található vékony bevágások, azaz lamellák háromdimenziós kialakítása segíti a gumiabroncs útfelületbe történő kapaszkodását. Eközben a középső és vállrészi keresztirányú hornyok elhelyezését és méreteit gyors vízelvezetésre optimalizálták, ami javítja a nedves tapadást, és csökkenti a vízen felúszás kockázatát. 

A haszongépjármű-gumiabroncsok esetében kiemelten fontos a tartósság és az alacsony kopás, mivel ezek segítenek minimalizálni a teljes élettartamra vetített költségeket. Az Altrust Winterhez az Apollo Tyres kutatás-fejlesztési csapata olyan fejlett gumikeveréket alkotott, amelyben a polimerek és töltőanyagok gondosan kiegyensúlyozott aránya nagy kopásállóságot biztosít, ezáltal csökkentve az anyagveszteséget. A megerősített vállmerevítők még nagy igénybevételt jelentő üzemi körülmények között is segítenek fenntartani az egyenletes talajérintkezést. Ez maximalizálja a tartósságot, a futófelület pedig teljes szélességében egyenletes kopást biztosít, így a gumiabroncs teljes élettartama során megőrzi a minden időjárási körülmény között nyújtott kiváló teljesítményét. 

Az Apollo Altrust Winter zajkibocsátásának optimalizálása érdekében a kutatás-fejlesztési csapat különös figyelmet fordított az osztáshosszakra, az osztások sorrendjére és a vállblokkok közötti áthidaló elemekre. 

Udyan Ghai, az Apollo Tyres Ltd csoportszintű marketingvezetője így nyilatkozott: „A hollandiai Enschedében dolgozó kutatás-fejlesztési csapatunk több mint két éven át vizsgálta a kisteherautó-tulajdonosok és -használók igényeit, hogy olyan téli kisteherautó-gumiabroncsot hozzon létre, amely optimális egyensúlyt kínál a teljesítmény és az érték között. Azokra a tulajdonságokra összpontosítottak, amelyek a flottakezelők és a kisteherautó-vezetők számára a legfontosabbak: a biztonságra, a tartósságra és az alacsony üzemeltetési költségekre. Tudjuk, hogy a nedves időjárási teljesítmény Európa-szerte egyre fontosabbá válik az üzemeltetők számára, ezért különösen örömteli számunkra, hogy a gumiabroncs nedves tapadás tekintetében „A” minősítést ért el.”

További információért az Apollo termékkínálatáról látogasson el a következő oldalra: https://www.apollotyres.com/hu-hu/

[VÉGE]


További részletek:
Katie Wheeler
Katie.wheeler@pfpr.com
PFPR Communications

Az Apollo Tyres Ltd vállalatról
Az Apollo Tyres Ltd egy nemzetközi gumiabroncsgyártó, és a vezető abroncsmárka Indiában. A vállalat több gyártóüzemmel rendelkezik Indiában, valamint egy további gyárral Magyarországon. A vállalat két globális márkanéven értékesíti termékeit: Apollo és Vredestein. A termékek több mint 100 országban érhetők el elismert, exkluzív és több terméket forgalmazó ellátóközpontok kiterjedt hálózatán keresztül.

